《八阵碛》
宋代·冯山

永安宫前瀼西碛，万流峡口争奔激。秋涛卷地裂山谷，水落依然阵图出。

阵形聚拳六十四，传是武侯亲手迹。斯人管萧岂足道，身在巴东心汉室。

从容所遇皆法制，浩荡胸中万分一。阴机暗与天地合，壮气曾将鬼神役。

至今千载矻不动，渺莽几深难致诘。岂徒豪杰重嗟赏，应有神灵长护惜。

庙偏裸裎七壮士，酒炙纷纷走巫觋。万事颠倒皆偶然，卧龙无处沾馀沥。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。